Gewelddadige betoging woed buite PhalaborwaFoto: SAPD Kol. Ronel Otto, woordvoerder van die polisie, het gesê gemeenskapslede het paaie in die nedersetting asook die R71 tussen Namakgale en Phalaborwa met klippe en bome versper. Drie vragmotors en twee bakkies is Sondagaand aan die brand gesteek. Volgens Otto is die inwoners ongelukkig met tradisionele leiers in die gebied. Verlede week is die kantoor waar dié leiers bymekaarkom aan die brand gesteek en sewe verdagtes is in verband met die voorval in hegtenis geneem. Een van die verdagtes is Dinsdagoggend in polisieaanhouding dood. “Die verdagte wat in die polisieselle gesterf het, is die 35-jarige Peter Maluleke. Die oorsaak van sy dood is nog nie bekend nie. ŉ Nadoodse ondersoek sal gedoen word om dit te bepaal,” het Otto gesê. Openbare polisiëring was Maandagoggend steeds besig om die gebied te monitor.